पाएं अपने शहर की ताज़ा ख़बरें और फ्री ई-पेपरडाउनलोड करें
पटना के 88 साल के हरिशरण सिन्हा और 81 की सुशीला सिन्हा ने धैर्य और प्राणायाम के बूते कोरोना को हराया। दोनों बुजुर्ग दंपती एक साथ अस्पताल से घर लौटे। जिस उम्र में आकर लोग जीने की उम्मीद छोड़ देते हैं, उस उम्र में कोई बुजुर्ग दंपती अपने हौसले के दम पर कोरोना जैसी खतरनाक बीमारी को मात दे दे तो उसे चमत्कार ही कहेंगे। हरिशरण सिन्हा और सुशीला सिन्हा को जब कोरोना ने जकड़ लिया तब वे बिना घबराए अपने बच्चों से कहते रहे कि ये हमारा कुछ बिगाड़ नही पाएगा। अपने भीतर हौसला बनाए रखेंगे तो किसी भी कठिनाई पर विजय पा सकते हैं।
अस्पताल से देते रहे नहीं घबराने का मैसेज
पटना के चित्रगुप्त नगर के रहने वाले 88 साल के हरि शरण सिन्हा और उनकी 81 साल की धर्मपत्नी सुशीला सिन्हा को कुछ दिनों पहले कोरोना हो गया था, जब उनके परिवार वालों को इन दोनों में कोरोना के लक्षण दिखाई पड़े तो बिना देर किए पटना के एक अस्पताल में उन्हें भर्ती करा दिया। उस समय बुजुर्ग दंपती को बुखार और खांसी हो रहा था। अस्पताल में इस बुजुर्ग दंपती का 7 दिनों तक इलाज चलता रहा। कई बार ऑक्सीजन की कमी हुई। बावजूद इसके ये कभी नहीं घबराए, उल्टे अपने परिवार वालों को फोन पर ये समझाते रहे कि मेरी चिंता मत करो, मास्क पहनो और प्राणायाम-योग करते रहो।
हरिशरण सिन्हा की 5 बेटियां हैं। बेटी सुमन बताती हैं कि कोविड होने से लेकर अस्पताल में इलाज कराने के दरम्यान भी उनके पापा हरिशरण सिन्हा कभी कोरोना से डरे नहीं और तो और अस्पताल में दूसरे बेड पर पड़ी मेरी मां का भी वो हौसला बढ़ाते रहे और साथ में योगा भी कराते रहे। सुमन बताती हैं कि उनके माता-पिता दोनों को पहले से हार्ट डिजीज, ब्लड प्रेशर और ब्लड शुगर की बीमारी है बावजूद इसके वो इस खतरनाक बीमारी को मात देकर अस्पताल से घर लौट आए हैं। ये किसी चमत्कार से कम नहीं है और ये सब हरिशरण सिन्हा के अपने हौसले का भी बड़ा असर है। बुजुर्ग दंपती आज सबके लिए मिसाल बन गए हैं। ये लोगों से अपील कर रहे हैं कि इस कोरोना को अगर हराना है तो अपने मन को मजबूत करके अपने हौसले को बढ़ाना होगा तभी इस खतरनाक कोरोना को हम मात दे सकते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn